คิวคอนคิดไวทุ่ม750ล.ผุดโรงงานใหม่
QCON ทุ่ม 750 ล้าน ลงทุนขยายการผลิตอิฐมวล 6 ล้าน ตร.ม. ดักทางความต้องการพุ่ง ไม่รอน้ำลดที่นิคมฯ บางปะอิน
30 ต.ค. 2565

QCON ทุ่ม 750 ล้าน ลงทุนขยายการผลิตอิฐมวล 6 ล้าน ตร.ม. ดักทางความต้องการพุ่ง ไม่รอน้ำลดที่นิคมฯ บางปะอิน
นางณัฏฐา บูรณะวิทย์ รองกรรมการผู้จัดการ บริษัท ควอลิตี้คอนสตรัคชั่นโปรดัคส์ (QCON) เปิดเผยว่า คณะกรรมการบริษัทได้มีมติอนุมัติให้ขยายการลงทุนเพื่อเพิ่มกำลังการผลิตอิฐมวลเบาด้วยวงเงินลงทุน 750 ล้านบาท เพื่อรองรับความต้องการอิฐมวลเบาที่จะเพิ่มมากขึ้นหลังจากประเทศไทยได้ผ่านพ้นปัญหาน้ำท่วม
การลงทุนครั้งนี้เป็นไปตามมติคณะกรรมการเมื่อวันที่ 11 พ.ย. ที่อนุมัติให้ซื้อที่ดินจากธนาคารไทยพาณิชย์ (SCB) ที่นิคมอุตสาหกรรมหนองแค จ.สระบุรี จำนวน 24 ไร่ 2 งาน โดยซื้อในราคาไร่ละ 1.8 ล้านบาท มีมูลค่ารวม 44 ล้านบาท เพื่อเป็นที่ตั้งของโครงการขยายกำลังการผลิตอิฐมวลเบา ซึ่งโรงงานแห่งใหม่นี้จะมีกำลังการผลิตเพิ่มอีก 6 ล้าน ตร.ม.
“เงินทุน 750 ล้านบาทนี้ เป็นค่าที่ดิน 44 ล้านบาท เป็นค่าเครื่องจักรใหม่ 452 ล้านบาท และค่าก่อสร้างโรงงาน 179 ล้านบาท ส่วนอีก 75 ล้านบาท เป็นค่าใช้จ่ายอื่นๆ”
อย่างไรก็ตาม การเข้าซื้อครั้งนี้เป็นการทำรายการที่เกี่ยวโยงกัน SCB และ QCON มีผู้ถือหุ้นรายใหญ่ คือกลุ่มสำนักงานทรัพย์สินส่วนพระมหากษัตริย์ ซึ่งเป็นผู้มีอำนาจควบคุมใน QCON
นอกจากนี้ ในการซื้อที่ดินครั้งนี้ คณะกรรมการตรวจสอบพิจารณาแล้วเห็นชอบการซื้อที่ดินในนิคมอุตสาหกรรมหนองแค เนื่องจากเห็นว่าเป็นรายการที่สมเหตุสมผล ก่อให้เกิดประโยชน์สูงสุดต่อบริษัท เสมือนทำรายการกับบุคคลอื่นและไม่ก่อให้เกิดการถ่ายเทผลประโยชน์
ปัจจุบันโรงงานหลักของ QCON ตั้งอยู่ที่นิคมอุตสาหกรรมบางปะอิน ซึ่งประสบปัญหาน้ำท่วมเช่นกัน และยังไม่สามารถเข้าไปผลิตได้